CELEX: 62017TN0634
Language: da
Date: 2017-09-15 00:00:00
Title: Sag T-634/17: Sag anlagt den 15. september 2017 — Pint mod Kommissionen

13.11.2017   
            
            
               DA
            
            
               Den Europæiske Unions Tidende
            
            
               C 382/53
            
         Sag anlagt den 15. september 2017 — Pint mod Kommissionen
   (Sag T-634/17)
   (2017/C 382/66)
   Processprog: tysk
   
      Parter
   
   
      Sagsøger: Anikó Pint (Göd, Ungarn) (ved advokat D. Lazar)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Kommissionens afgørelse Ares (2017)2755260 af 1. juni 2017 annulleres.
            
         
               —
            
            
               Kommissionens afgørelse C(2017)5145 final af 17. juli 2017 annulleres.
            
         
               —
            
            
               Det pålægges Europa-Kommissionen at give sagsøgeren aktindsigt i alle dokumenter vedrørende EU Pilot-procedure 8572/15 CHAP (2015)00353, hvad enten de allerede er forelagt Kommissionen eller først på et senere tidspunkt forelægges denne.
            
         
               —
            
            
               Kommissionen tilpligtes at betale sagsomkostningerne.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført to anbringender.
   
               1.
            
            
               Første anbringende: Videregivelse af de omhandlede dokumenter vil ikke være til skade for undersøgelsesaktiviteters beskyttelsesformål.
               Genstanden for EU Pilot-procedure 8572/15 er de ungarske domstoles omfattende tilsidesættelser af retten til adgang til en upartisk domstol og til en retfærdig rettergang som følge af anvendelsen af lovgivningen om omregning til ungarsk valuta af såkaldte lån i fremmed valuta. Disse love tilsidesætter magtdelingsprincippet, da de griber ind i borgernes private retsforhold. Navnlig tvinger disse love låntagere til at bære tab som følge af valutakursrisikoen og forbyder, at spørgsmålet om gyldigheden af låneaftaler indbringes for domstolene.
               Forhandlinger mellem Europa-Kommissionen og den ungarske regering med henblik på at bringe den ungarske retsorden i overensstemmelse med EU-retten er uegnede til at opnå dette mål, eftersom dommere i en retsstat er uafhængige af instrukser.
               Videregivelse af de omhandlede dokumenter vil ikke være til skade, men til gavn for undersøgelsesaktiviteters beskyttelsesformål, eftersom kun en offentlig debat kan ændre ungarske dommeres praksis.
            
         
               2.
            
            
               Andet anbringende: Der foreligger en mere tungtvejende offentlig interesse i videregivelse af de omhandlede dokumenter.
               Det er i den offentlige interesse, at dokumenterne udbredes offentligt, da dette vil gøre det muligt:
               
                           —
                        
                        
                           at ændre ungarske dommeres retskultur
                        
                     
                           —
                        
                        
                           offentligt i Europa at diskutere den ungarske regerings forståelse af fortolkningen af de grundlæggende rettigheder
                        
                     
                           —
                        
                        
                           at indlede en offentlig debat om Kommissionens forståelse af fortolkningen af artikel 47 i Den Europæiske Unions charter om grundlæggende rettigheder og artikel 6, stk. 1, første punktum, EMRK
                        
                     
                           —
                        
                        
                           at beskytte det indre marked og
                        
                     
                           —
                        
                        
                           at gøre det klart for borgerne, hvilke fordele der følger af Ungarns medlemskab af Den Europæiske Union.